*A karcolat karcolata,*

*avagy az újságíró kalandja a mesterséges intelligenciával*

Társszerzők: Schubert András és ChatGPT 4o

Behívatott a főszerkesztőm, és rám nézett azzal a jellegzetes, „néha dolgozz is azért a nyavalyás fizetésedért” tekintetével.

– Kellene egy humoros karcolat a mesterséges intelligenciáról. Tuti-ra poénos legyen, de azért gondolatébresztő is.

Sok választásom nem volt, elvállaltam. Mennyire lehet nehéz? – gondoltam. Elvégre, mi lehet viccesebb egy algoritmusnál? Nekiültem, próbáltam valami szellemeset összehozni, de minden egyes mondat, amit papírra vetettem, valahogy száraz és sületlen lett, mint a szomszéd-asszony pogácsája. Csak két dolog hiányzott belőle: a mesterség és az intelligencia.

Ahogy a szövegem darabokra hullt, és a koffeintartalékaim is kimerültek, eszembe jutott egy ragyogó ötlet. „Hát persze! Megkérek egy mesterségesintelligencia-programot, hogy írja meg helyettem!”

Rögtön bekapcsoltam a gépet, elindítottam kedvenc MI programo-mat és bepötyögtem: „Írj egy humoros karcolatot a mesterséges intelligen-ciáról!” A program gondolkodott egy pillanatig (valójában csak a kurzor egyetlen villanásáig), majd ezt írta:

*„Egy mesterséges intelligencia programot megbízott a főnöke, hogy írjon egy humoros karcolatot az emberi intelligenciáról. A program neki is állt, de ha-mar rájött, hogy az emberek sokkal bonyolultabbak, mint ahogyan azt a számításai alapján feltételezte. Az emberi logika kusza, és néha teljesen hiányzik belőle a racionalitás – talán éppen ezért van benne annyi humor.*

*Miután a program hiába próbálta összerakni a tökéletes karcolatot, valami mindig hiányzott belőle, egy váratlan ötlettől vezérelve úgy döntött, megkér egy újságírót, hogy írja meg helyette. Az újságíró írt is egyet, amit az MI odaadott a főnökének. A főnök elolvasta, majd homlokráncolva megjegyezte:*

*– Ennél még egy ember is jobbat írt volna.*

*Amikor ezt elmesélte az újságírónak, aki segített neki, az jót nevetett a történeten. Arra gondolt, talán más is élvezné a sztorit, így hát leadta a főnökének, mint heti karcolatot. A főnök elolvasta és elégedetlenül csóválta a fejét.*

*– Ennél még egy mesterséges intelligencia is jobbat írt volna!*

*Az újságíró ettől teljesen összezavarodott. Már maga sem tudta, mit írt ő, és mit a program. Hazament, s hogy tisztázza a helyzetet, írt egy tárcát „A karcolat karcolata” címmel."*

Nyomban vittem a szöveget a főszerkesztőmnek, aki elolvasta, majd gyanakodva rám nézett.

– Ez jó lenne… de kicsit olyan, mintha a mesterséges intelligencia találta volna ki. Szerintem ennél te jobbat is tudsz írni.

Mit tehettem, nekiültem és megírtam. Vagy nem is én, hanem az MI, vagy mi…